Inkuthazo Yophenyo lweZimbabwe Demographic Health Survey
Abezempilakahle kanye lobamalungelo abasakhulayo labesifazana, bathi impumela yophenyo lolu kumele isetshenziswe ukuze kuqakathekiswa kwamantombazana ikakhulu awemaphandleni,
BULAWAYO — Abaphatheke kwezempilakahle kanye lokuvikelwa kwamalungelo abasakhulayo labesifazana, bathi impumela yophenyo lwanyakenye kwezempilakahle kumele lusetshenziswe ukuze uhulumende kanye lenhlanganiso ezizimele zodwa ziqakathekise ukufinyelela amantombazana ikakhulu emaphandleni, ukuwagcina esikolo aze aphutshe ibanga laphezulu njalo kube lokucubungula njalonje ngokuziphatha kwabasakhulayo kwezemacansini. Impumela yophenyo lolu olwe Zimbabwe Demographic Health Survey, iveza ukuba asesemanengi amantombazana azithwalayo ephakathi kweminyaka itshumi lanhlanu letshumi lesitshiyagalolunye. Impumela le iveza ukuthi ingozi yalokhu iphindwe kabili kulabo abacine ukufunda ebangeni laphansi kulakulabo abaqhubekela kubanga laphezulu. Umongikazi, uNkosikazi Lerato Setoboli, uthi lokhu kubangelwa yikuguquka kwezimiso kugatsha lwezempilakahle ngokunikwa kwabatsha indlela zokuvikela ukuzithwala. Inani labasakhulayo besilisa abasebenzisa indlela zokuvikela emacansini libikwa liqonge ngeislinganiso sokungamatshumi amathathu ekhulwini – 30%. Osakhulayo, uNkosazana Angeline Moyo, uthi lokhu kubangelwa yingxoxo esezike zabakhona ngokutholakala kwendlela zokuvikela ezikolo, athi kutshengisa ukuthi kungasiza ukuthi abasakhulayo bazisebenzise kabanzi lapho zitholakala lula endaweni ezifana lezikolo. Lokhu kusekelwe yisakhamuzi, uMnumzana Richard Mpofu, othi kumele kungakhohlwa ukuthi kulenani elithile ebangeni leli elazalwa lilegcikwane lengculaza, eseliqalile ukuya emacansini, elidinga njalo usekelo ukuphuma obala lesimo salo kanye lemfundiso yokusebenzisa indlela zokuvikela emacansini. Isakhamuzi, uNkosikazi Sibongile Mkandla, yena uthi imfundiso ngokuzihlonipha yiyo eqakathekileyo ukuze abasakhulayo bangacabangi ukuthi balemvumo yokuya emacansini cala celeni ngoba lokhu kulakho ukubhidliza ubuntu emphakathini. Uphenyo lolu luthi kumele ohulumende kanye lenhlanganiso ezizimele zodwa ziqakathekise amantombazana, ikakhulu asemaphandleni ngoba kuyiwo alokhu esilela ulwazi kanye lamathuba okuzivikela ekuzithwaleni kanye lemikhuhlaneni yengulamakhwa. Phakathi kweminyaka ka2010 lo2015, ulwazi ngengculaza kanye lokuvikela ukuzithwala lwehlile kumantombazana aphelele kubanga laphansi kwezemfundo kanye lakwabasakhulayo emaphandleni. Osakhulayo, uNkosazana Amanda Ndlovu, uthi imfundiso ngengculaza kanye lokuzivikela iyasilela ezikolo njalo abadala abasavamanga ukukhulumisana lentsha ngemizimba yabo lenguquko ababhekana lazo esibangeni lesi sempilo zabo. Umongikazi kwesinye sezibhedlela zemaphandleni eGwanda, uNkosikazi Nomalungelo Sigola, uthi impumela yokuswelakala kolwazi bayibona nsukuzonke lapho abathola amantombazana aleminyaka elitshumi lambili esiza esibhedlela ezithwele, okufiphaza ikusasa lawo kanye lensane abazitholayo. Impumela yeZDHS iphatha inhlangothi ezitshiyeneyo ezigoqela impilakahle yabomama abazithweleyo, udlakela ezindlini, ukumemetheka kwengculaza kanye lamalungelo oluntu kwezemacansini. Uphenyo lolu lukhangelelwe ukusetshenziswa nguhulumende kanye lenhlanganiso ezizimeleyo ukuthatha izinqumo ngemithetho edinga ukubekwa lokuguqulwa, kanye lokwabiwa kwemali ekhona ukuze isetshenziswe ukulungisa lapho okonakele khona.